# Jean-Marie Gustave Le Clézio

Jean-Marie Gustave Le Clézio (Niça, 13 d'abril del 1940) és un escriptor francès que fou guardonat amb el Premi Nobel de Literatura l'any 2008. A més a més, ha obtingut altres reconeixements per la seva obra, com el Premi Renaudot l'any 1963, el Premi Paul Morand el 1980 i va ser elegit pels lectors de la revista francesa Lire com el millor escriptor francès viu, l'any 1994.

## Biografia

Va néixer el 13 d'abril del 1940 a la ciutat de Niça, capital del departament dels Alps Marítims. Originari d'una família bretona emigrada a l'Illa Maurici al segle xviii, durant la seva infància va viure a Nigèria, on arribà amb sa mare quan tenia 7 anys. Tots dos anaven a retrobar el pare, que havia servit com a cirurgià en les Forces Armades britàniques durant la Segona Guerra Mundial i havia romàs a Àfrica.
Després del retorn a França, Jean-Marie Gustave Le Clézio feu els seus estudis al liceu Masséna, i després al col·legi literari universitari de Niça, a Ais de Provença, abans de marxar al Regne Unit, cap a Londres primer, i finalment Bristol. Després de doctorar-se, es traslladà als Estats Units d'Amèrica, on exercí de professor de literatura.

## Obra literària

Va començar a escriure als 7 anys i no ha parat d'escriure malgrat els seus nombrosos viatges. Després de la seva especialització en literatura francesa gràcies a la seva primera novel·la Le Procès-verbal, aconseguí la fama; fou seleccionada per al Premi Goncourt i obtingué el Premi Renaudot l'any 1963. Des de llavors, ha publicat una trentena de llibres, entre contes, novel·les, assajos, dues traduccions sobre el tema de la mitologia hindú, així com nombrosos prefacis i articles periodístics.
El 9 d'octubre del 2008 va ser guardonat amb el Premi Nobel de Literatura, i fou qualificat com l'escriptor de la ruptura, de l'aventura poètica i de la sensualitat extasiada, investigador d'una humanitat fora i sota la civilització regnant.

### Obra publicada

| 1963: Le Procès-verbal 1965: La Fièvre 1966: Le Déluge 1967: L'Extase matérielle 1967: Terra Amata 1969: Le Livre des fuites 1970: La Guerre 1970: Lullaby 1971: Haï 1973: Mydriase 1973: Les Géants 1975: Voyages de l'autre côté 1976: Les Prophéties du Chilam Balam 1978: Vers les icebergs 1978: Mondo et autres histoires 1978: L'Inconnu sur la Terre 1980: Désert 1980: Trois villes saintes La Ronde et autres faits divers Relation de Michoacan | 1985: Le Chercheur d'Or Diego et Frida Voyage à Rodrigues Le Rêve mexicain ou la pensée interrompue Printemps et autres saisons Onitsha Étoile errante Pawana La Quarantaine Le Poisson d'or Gens des nuages La Fête chantée Hasard Cœur Brûle et autres romances Révolutions 2004: L'Africain 2006: Ourania 2008: Ritournelle de la faim 2011: Histoire du pied et autres fantaisies, nouvelles. |

## Referències

* ↑ Lire, "Le Clézio N° 1", 1994, 22s.
* ↑ (anglès) "Jean-Marie Gustave Le Clezio wins the 2008 Nobel Literature Prize", Times Online
* ↑ Segons el seu llibre L'Africain (2004)
* ↑ Dictionnaire de la litterature francaise du XXe siecle.. France: Encyclopædia Universalis, [2016]. ISBN 2-85229-147-9.
* ↑ (castellà) El francés Jean-Marie Le Clézio, Nobel de Literatura a www.elpais.com

## Enllaços externs

* «Jean-Marie Gustave Le Clézio» (en anglès). The Nobel Prize. The Nobel Foundation.